pythainlp/thaigov-v2-corpus-22032023 huggingface dataset:
วันพฤหัสบดีที่ 27 ตุลาคม 2565
ธอส. ขนโปรโมชั่นทางการเงิน นำโดย สินเชื่อบ้านดอกเบี้ยปีแรกเพียง 2.60% ต่อปี ร่วมงาน “มหกรรมบ้านและคอนโด ครั้งที่ 42” วันที่ 27-30 ตุลาคม 2565 นี้
ธอส. ร่วมงาน “มหกรรมบ้านและคอนโด ครั้งที่ 42” จัดขึ้นระหว่างวันที่ 27-30 ตุลาคม 2565 ณ ศูนย์การประชุมแห่งชาติสิริกิติ์ สอบถามรายละเอียดเพิ่มเติมได้ที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์
ธนาคารอาคารสงเคราะห์ (ธอส.) เอาใจประชาชนที่ต้องการมีที่อยู่อาศัยเป็นของตนเอง ด้วยการร่วมงาน “มหกรรมบ้านและคอนโด ครั้งที่ 42” นำผลิตภัณฑ์ทางการเงินของธนาคาร นำโดย สินเชื่อบ้านอัตราดอกเบี้ยต่ำ ปีที่ 1 เท่ากับ MRR-3.55% (ปัจจุบันเท่ากับ 2.60%) ต่อปี เฉลี่ย 3 ปีแรกเพียง 2.917% (อัตราดอกเบี้ย MRR ของ ธอส.ในปัจจุบันเท่ากับ 6.150% ต่อปี) ผ่อนชำระนานสูงสุดถึง 40 ปี ให้กู้ครอบคลุมทุกวัตถุประสงค์หลัก อาทิ ซื้อบ้าน/คอนโดมิเนียม ปลูกสร้างและรีไฟแนนซ์ หลักประกันในการยื่นคำขอกู้ต้องอยู่ในพื้นที่กรุงเทพฯ นนทบุรี ปทุมธานี และสมุทรปราการ จองสิทธิ์ภายในงาน ยื่นกู้ตั้งแต่วันที่ 27 ตุลาคม – 30 พฤศจิกายน 2565 อนุมัติและทำนิติกรรมภายในวันที่ 30 ธันวาคม 2565
สลากออมทรัพย์ ธอส. ให้ผลตอบแทนดีโอกาสถูกรางวัลสูง ประกอบด้วย ชุดขาลเพิ่มพูน หน่วยละ 1,000 บาท ผลตอบแทนหน้าสลาก 0.30% ต่อปี และบวกผลตอบแทนผันแปรตามคุณภาพสินเชื่อ 0.70% ต่อปี รวมรับผลตอบแทนสูงสุด 1% ต่อปี (เงื่อนไขเป็นไปตามที่ธนาคารกำหนด) พร้อมโอกาสลุ้นรางวัลที่ 1 รางวัลละ 2 ล้านบาท ชุดต่อเงิน ต่อทอง หน่วยละ 10,000 บาท ผลตอบแทนหน้าสลาก 0.50% ต่อปี พร้อมโอกาสลุ้นรางวัลที่ 1 เป็นสลากชุดต่อเงิน ต่อทอง มูลค่า 1 ล้านบาท และรางวัลเลขท้าย 1 ตัว ชุดวิมานเมฆ Plus หน่วยละ 1 ล้านบาท ผลตอบแทนหน้าสลาก 1.45% ต่อปี และโอกาสลุ้นรางวัลที่ 1 มูลค่า 3 ล้านบาท และชุดเกล็ดดาว Plus หน่วยละ 5,000 บาท ผลตอบแทนหน้าสลาก 0.65% ต่อปี โอกาสถูกรางวัลที่ 1 มูลค่า 1 ล้านบาท จองสิทธิ์ภายในงานและซื้อสลากระหว่างวันที่ 27 ตุลาคม - 5 พฤศจิกายน 2565 ณ สาขาในกรุงเทพฯ นนทบุรี ปทุมธานีและสมุทรปราการ (เงื่อนไขเป็นไปตามที่ธนาคารกำหนด)
บ้านมือสอง ธอส. คุณภาพดี ทำเลเด่นกว่า 1,000 รายการทั่วประเทศ จำหน่ายพร้อมส่วนลดสูงสุด 50% จากราคาปกติ ราคาขายต่ำสุดเพียง 125,000 บาท ได้แก่ ห้องชุด ชั้นที่ 3 จาก 4 ชั้น ขนาดเนื้อที่ 27.54 ตารางเมตร ในโครงการมีทรัพย์เรซิเดนซ์ เขตหนองแขม กรุงเทพฯ พร้อมสิทธิ์รับสินเชื่ออัตราดอกเบี้ย 0% ต่อปี นานสูงสุดถึง 24 เดือน ต้องวางเงินประกันการซื้อทรัพย์ และทำสัญญามัดจำการซื้อทรัพย์ภายในงานรายการละ 1,000 บาท ทั้งนี้ ลูกค้าที่ใช้บริการผลิตภัณฑ์การเงินตามเงื่อนไขและระยะเวลาที่ธนาคารกำหนด ได้รับของสมนาคุณฟรีอีกมากมาย โดยมหกรรมบ้านและคอนโด ครั้งที่ 42 จะจัดขึ้นระหว่างวันที่ 27-30 ตุลาคม 2565 ณ ศูนย์การประชุมแห่งชาติสิริกิติ์ สอบถามรายละเอียดเพิ่มเติมได้ที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์และติดตามข่าวสารของธนาคารได้ที่ Mobile Application : GHB ALL GEN และ www.ghbank.co.th
วันเสาร์ที่ 17 กันยายน 2565
รัฐบาล ชื่นชม น้องบาส กล้าหาญ มีสติ ช่วยผู้ถูกไฟดูดจากน้ำท่วม กำชับการไฟฟ้า ตรวจสอบเสาไฟเพื่อความปลอดภัยของประชาชน
รัฐบาล ชื่นชม น้องบาส กล้าหาญ มีสติ ช่วยผู้ถูกไฟดูดจากน้ำท่วม กำชับการไฟฟ้า ตรวจสอบเสาไฟเพื่อความปลอดภัยของประชาชน
เมื่อวันที่ 17 ก.ย. 65 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า รัฐบาลโดย พล.อ.ประวิตร วงษ์สุวรรณ รองนายกรัฐมนตรี แสดงความชื่นชมน้องบาส หรือ นายอรรถชัย อาจอุดม อายุ 19 ปี นักศึกษาวิทยาลัยเทคนิคอุดรธานี จ.อุดรธานี เข้าช่วยเหลือนักเรียนชายบริเวณหลังโรงเรียนสตรีราชินูทิศ จ.อุดรธานีจากเหตุการณ์ไฟฟ้าดูดเนื่องจากฝนตกน้ำท่วมโดยทั้งคู่ปลอดภัย และขณะนี้พักรักษาตัวอยู่ที่โรงพยาบาล รองนายกรัฐมนตรี ได้ชื่นชมในความกล้าหาญ มีสติ โดยใช้ร่มดึงตัวผู้ประสบเหตุ ไม่ใช้มือสัมผัสซึ่งมีความเสี่ยงที่จะถูกไฟฟ้าดูดร่วม ถือเป็นแบบอย่างที่ดีในการช่วยเหลือผู้ประสบเหตุไฟฟ้าดูดอย่างถูกต้อง
น.ส.ไตรศุลี กล่าวว่า รองนายกรัฐมนตรี ยังกำชับให้การไฟฟ้านครหลวง และการไฟฟ้าส่วนภูมิภาคได้ติดตามสถานการณ์ระดับน้ำอย่างต่อเนื่องและเฝ้าระวังตรวจสอบเครื่องวัดหน่วยไฟฟ้าที่ติดตั้งบนเสาไฟฟ้าให้อยู่ในระดับที่ปลอดภัยรวมถึงพร้อมให้ความช่วยเหลือด้านระบบไฟฟ้าแก่ประชาชนตลอด 24 ชั่วโมง พร้อมกันนี้ ยังขอให้เพิ่มการประชาสัมพันธ์ ย้ำเตือนประชาชน ให้ระมัดระวังอันตรายจากไฟฟ้ารั่วในสถานการณ์อุทกภัย ซึ่งพบเจออยู่บ่อยครั้ง ทั้งนี้ หากพบว่ามีแนวโน้มที่ระดับน้ำบริเวณบ้านจะเริ่มท่วมสูงขึ้นจนใกล้ถึงอุปกรณ์ไฟฟ้า ให้สับคัทเอาท์เพื่อตัดกระแสไฟ, ย้ายอุปกรณ์เครื่องใช้ไฟฟ้า และปลั๊กไฟขึ้นที่สูง , อย่าใช้เครื่องใช้ไฟฟ้าขณะร่างกายเปียกหรือยืนแช่น้ำอยู่ , หลีกเลี่ยงการเดินลุยน้ำเข้าใกล้ปลั๊กไฟ สายไฟ เสาไฟ ฯลฯ
น.ส.ไตรศุลี กล่าวว่า นอกจากนี้ ขอแนะนำให้ประชาชนสำรวจต้นไม้ที่ปลูกในบริเวณบ้านของตนเอง ให้กิ่งไม้อยู่ในระดับที่ปลอดภัยไม่ระสายไฟฟ้า เพราะอาจทำให้ไฟฟ้าดับ รวมไปถึงอาจจะทำให้มีกระแสไฟฟ้ารั่วมาตามกิ่งไม้ที่เปียกน้ำจากฝนฟ้าคะนองได้ ในส่วนของห้างร้านที่ติดตั้งป้ายโฆษณา จะต้องตรวจสอบความแข็งแรงของโครงสร้างป้ายโฆษณาให้อยู่ในสภาพที่มั่นคง ปลอดภัย
.....................
วันจันทร์ที่ 19 กันยายน 2565
“ชัยวุฒิ” ขายวิชั่น 192 ประเทศดัน Digital GDP โต 30%
“ชัยวุฒิ” ขายวิชั่น 192 ประเทศดัน Digital GDP โต 30%
“ชัยวุฒิ” โชว์วิสัยทัศน์ในงาน ‘HUAWEI CONNECT 2022’ ที่มี 192 ประเทศเข้าร่วม ประกาศดัน Digital GDP ประเทศไทยโต 30% เน้นพัฒนาคนให้รองรับตลาดงานดิจิทัลในอนาคต
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจเเละสังคม (ดีอีเอส) กล่าวระหว่างเข้าร่วมเปิดงานมหกรรมเทคโนโลยีไอซีที ‘HUAWEI CONNECT 2022’ ว่า ปัจจุบันประเทศไทย ก้าวเข้าสู่ไทยเเลนด์ 4.0 มีการพัฒนาด้านดิจิทัล สนับสนุนเป้าหมายการส่งเสริมเศรษฐกิจด้านดิจิทัลเพื่อเพิ่มมูลค่าเศรษฐกิจของประเทศ โดยตั้งเป้าว่าศักยภาพด้านดิจิทัลจะทำให้ GDP ของประเทศเติบโต 30%
ทั้งนี้ ประเทศไทย ต้องเตรียมส่งเสริมเเละพัฒนาบุคลากร ของประเทศเพื่อรองรับตลาดเเรงงาน เเละบริษัทต่างประเทศที่เตรียมเข้ามาลงทุนในประเทศไทยด้วย โดยช่วง 2 ปีที่ผ่านมา จะเห็นได้ว่าการเติบโตของ GDP ทั่วโลกไม่คงที่ มีเพียงเศรษฐกิจดิจิทัลเท่านั้นที่เติบโตอย่างต่อเนื่องในระดับโลก หรือมากกว่า 15% ในปี 2564 หลายองค์กรจึงพลิกโฉมการดำเนินงาน และการให้บริการด้วยการใช้เทคโนโลยีดิจิทัลล้ำสมัย
สำหรับงาน HUAWEI CONNECT 2022 คืองานประชุมใหญ่ประจำปีของหัวเว่ย ที่จัดขึ้นเพื่ออุตสาหกรรมไอซีทีทั่วโลก มีผู้เข้าร่วมงานราว 4,000 คน จาก 192 ประเทศ จัดตั้งเเต่ วันที่ 19-21 ก.ย.65 คาดว่างานนี้จะดึงดูดเงินเข้าสู่ประเทศไทยไม่ต่ำกว่า 30 ล้านดอลลาร์สหรัฐ โดยเปิดฉากที่กรุงเทพมหานคร ประเทศไทย และจัดต่อเนื่องที่เมืองดูไบ สหรัฐอาหรับเอมิเรตส์, กรุงปารีส ประเทศฝรั่งเศส และปิดท้ายที่เมืองเซินเจิ้น ประเทศจีน
โดยมีจุดมุ่งหมายเพื่อทำหน้าที่เป็นเวทีแห่งการเปิดกว้างและการประสานความร่วมมือ ซึ่งเชิญชวนบรรดาผู้นำทางความคิด ผู้นำภาคธุรกิจ ผู้เชี่ยวชาญทางเทคนิค บริษัทผู้บุกเบิก พันธมิตรในระบบนิเวศ ผู้ให้บริการแอปพลิเคชัน และนักพัฒนา มารวมตัวกันเพื่อขับเคลื่อนการพัฒนานวัตกรรมในภาคอุตสาหกรรม ตลอดจนส่งเสริมอีโคซิสเต็มที่เปิดกว้าง และแข็งแกร่งเพื่อความสำเร็จร่วมกัน
****************************
วันพุธที่ 5 ตุลาคม 2565
ครม. เห็นชอบ “ร่างปฏิญญาอาเซียนฯ" ว่าด้วยการเชื่อมโยงสิทธิประกันสังคมสำหรับแรงงานข้ามชาติในภูมิภาคอาเซียน” ตามหลักสิทธิมนุษยชนและเพื่อความยุติธรรมอย่างเท่าเทียม
ครม. เห็นชอบ “ร่างปฏิญญาอาเซียนฯ" ว่าด้วยการเชื่อมโยงสิทธิประกันสังคมสำหรับแรงงานข้ามชาติในภูมิภาคอาเซียน” ตามหลักสิทธิมนุษยชนและเพื่อความยุติธรรมอย่างเท่าเทียม
วันที่ 5 ตุลาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 5 ตุลาคม 2565 ว่า ครม. มีมติเห็นชอบต่อการรับรองร่างปฏิญญาอาเซียนว่าด้วยการเชื่อมโยงสิทธิประกันสังคมสำหรับแรงงานข้ามชาติในภูมิภาคอาเซียน ตามที่กระทรวงแรงงานเสนอ เพื่อให้ความคุ้มครองด้านประกันสังคมกับแรงงานข้ามชาติที่จะเดินทางหรือเคลื่อนย้ายไปทำงานในภูมิภาคอาเซียน โดยร่างปฏิญญาฯ เป็นเอกสารที่แสดงเจตนารมณ์ร่วมกันระหว่างประเทศของสมาชิกอาเซียน 10 ประเทศที่ประเทศไทยเป็นสมาชิก ซึ่งจะเป็นการคงสิทธิและคุ้มครองแรงงานไทยในประเทศสมาชิกอาเซียนและคุ้มครองแรงงานของประเทศสมาชิกอาเซียนในไทยด้วยโดยเฉพาะด้านสิทธิในประกันสังคมตามที่เน้นย้ำไว้ในปฏิญญาสากลว่าด้วยสิทธิมนุษยชนและอนุสัญญาระหว่างประเทศว่าด้วยการคุ้มครองสิทธิของแรงงานข้ามชาติ
น.ส.ทิพานัน กล่าวว่า ความคุ้มครองด้านประกันสังคมให้แรงงานข้ามชาติที่จะเดินทางหรือเคลื่อนย้ายไปทำงานในภูมิภาคอาเซียนจะเป็นการส่งเสริมให้ประชาชนอาเซียนได้รับโอกาสในการพัฒนามนุษย์ สวัสดิการสังคม และความยุติธรรม เพื่อเสริมสร้างความเป็นอยู่และการดำรงชีวิต โดยเฉพาะการเคารพและคุ้มครองสิทธิมนุษยชนและเสรีภาพขั้นพื้นฐาน โดยที่รัฐผู้รับและรัฐผู้ส่งแรงงานข้ามชาติของอาเซียนจะรับผิดชอบต่อการปฏิบัติที่เป็นธรรมต่อแรงงานข้ามชาติและสมาชิกในครอบครัวตามกฎหมาย ข้อบังคับ และนโยบายของประเทศผู้ส่งและผู้รับ ซึ่งเป็นไปตามมติของอาเซียนว่าด้วยการคุ้มครองและส่งเสริมสิทธิของแรงงานข้ามชาติ (ฉันทามติอาเซียน)
“การดำเนินการตามร่างปฏิญญาอาเซียนฯ นี้ จะทำให้ประชาชนและแรงงานข้ามชาติมีคุณภาพชีวิตที่ดีขึ้น มีความยุติธรรมอย่างเท่าเทียมตลอดจนคุ้มครองสิทธิมนุษยชนและเสรีภาพขั้นพื้นฐานที่ควรได้รับ  ซึ่งปฏิญญานี้ จะมีผลให้รัฐผู้รับแรงงานข้ามชาติจะจัดให้แรงงานข้ามชาติสามารถเข้าถึงการรักษาพยาบาล ค่าตอบแทนและการปฏิบัติที่เป็นธรรมตามกฎหมายของประเทศผู้รับ เช่น ค่าตอบแทน ความปลอดภัยในการทำงาน การคุ้มครองสุขภาพ ในขณะที่รัฐผู้ส่งแรงงานข้ามชาติจะรับรองสิทธิของแรงงานข้ามชาติที่ถูกส่งกลับประเทศต้นทางในการเข้าถึงบริการเมื่อเดินทางกลับถึงประเทศต้นทาง นอกจากนี้ยังจะมีการพัฒนานโยบายการย้ายถิ่นฐานที่เหมาะสมและครอบคลุมสำหรับแรงงานข้ามชาติภายในเขตอำนาจศาลของตน เช่น กำหนดการเข้า - ออก จากเขตแดน และแนวปฏิบัติภายใต้เงื่อนไขที่แรงงานข้ามชาติต้องปฏิบัติตามรวมถึงนโยบายที่เกี่ยวข้องกับคนกลางด้านแรงงาน อีกด้วย” น.ส.ทิพานัน กล่าว
วันพุธที่ 28 กันยายน 2565
​รมว.สุชาติ ใส่ใจผู้พิการเปิดตัวระบบให้-รับสิทธิคนพิการ ม.35 เพิ่มความสะดวกการใช้บริการภาครัฐ
กระทรวงแรงงาน เปิดช่องทางการแจ้งให้สิทธิ + รับสิทธิคนพิการ ม.35 ผ่านระบบ e- Service เชิญชวนผู้พิการ และนายจ้างใช้บริการได้ตั้งแต่ 1 ต.ค. – 31 ธ.ค. 65
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน ยกระดับการให้บริการประชาชนผ่านบริการอิเล็กทรอนิกส์ภาครัฐรับบริบทสังคมที่เปลี่ยนแปลงตามเทคโนโลยีDigital Platform ควบคู่กับการขจัดความเหลื่อมล้ำ ด้วยการสร้างโอกาสที่เท่าเทียม ให้ผู้มีรายได้น้อย ผู้ด้อยโอกาส และผู้พิการ สามารถเข้าถึงโอกาส มีงาน มีรายได้ พึ่งพาตนเองได้ตามศักยภาพ ตามนโยบายพล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ซึ่งกำกับดูแลกระทรวงแรงงาน โดยล่าสุดกรมการจัดหางาน ได้เปิดให้บริการระบบการให้สิทธิและขอรับสิทธิ์สำหรับผู้พิการตามมาตรา 35 ผ่านเว็บไซต์ e-service.doe.go.th ซึ่งเป็นศูนย์รวมบริการออนไลน์ทุกระบบของกรมการจัดหางาน อาทิ ระบบไทยมีงานทำ ให้บริการสำหรับผู้ต้องการหางานทำ หรือนายจ้าง/สถานประกอบการที่ต้องการหาคนทำงาน ระบบขึ้นทะเบียนและรายงานตัวผู้ประกันตนกรณีว่างงาน และระบบจัดหางานต่างประเทศ โดยนายจ้างหรือเจ้าของสถานประกอบการ และคนพิการ ที่ประสงค์จะใช้สิทธิตามมาตรา 35 สามารถดำเนินการผ่านระบบออนไลน์ได้ตั้งแต่วันที่ 1 ตุลาคม – 31 ธันวาคม 2565
“ระบบ e – Service การให้สิทธิและขอรับสิทธิ์สำหรับผู้พิการตามมาตรา 35 จะช่วยให้ทั้งนายจ้าง/สถานประกอบการ และผู้พิการ สามารถแจ้งการให้และรับสิทธิได้สะดวก รวดเร็ว ประหยัดเวลาและค่าใช้จ่ายในการเดินทางเพื่อมาติดต่อราชการ สามารถดำเนินการด้วยตนเองได้ตลอด 24 ชม. ไม่เว้นวันหยุดราชการ และ ยังป้องกันปัญหาการขอรับสิทธิซ้ำซ้อน ด้วยระบบการจับคู่ (matching) โดยผู้พิการที่ขอรับสิทธิ สามารถเลือกประเภทสิทธิที่ต้องการขอรับในระบบ และนายจ้าง/สถานประกอบการ เลือกให้สิทธิกับผู้พิการที่มีความประสงค์รับสิทธิในประเภทสิทธิตรงกันได้” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า พรบ.ส่งเสริมและพัฒนาคุณภาพชีวิตคนพิการ พ.ศ. 2550 มาตรา 35 กำหนดให้นายจ้าง/สถานประกอบการ หรือหน่วยงานของรัฐ ที่ไม่ประสงค์ จะจ้างงานคนพิการ หรือส่งเงินเข้ากองทุนส่งเสริมและพัฒนาคุณภาพชีวิตคนพิการ สามารถเลือกให้สิทธิตามมาตรา 35 แทนได้ โดยมูลค่าของสัญญาต้องไม่น้อยว่า 114,245 บาทต่อปี แบ่งเป็น 7 ประเภทสิทธิ ได้แก่ 1.การให้สัมปทาน 2.จัดสถานที่จำหน่ายสินค้าหรือบริการ 3.จัดจ้างเหมาช่วงงานหรือ จ้างเหมาบริการโดยวิธีกรณีพิเศษ 4.ฝึกงาน 5.จัดให้มีอุปกรณ์หรือสิ่งอำนวยความสะดวก 6.ล่ามภาษามือ และ7.การให้ความช่วยเหลืออื่นใดแก่คนพิการหรือผู้ดูแลคนพิการ โดยต้องขออนุญาตจากกรมการจัดหางานก่อนดำเนินการ ในช่วงวันที่ 1 ตุลาคม – 31 ธันวาคม ของแต่ละปี
“การนำระบบอิเล็กทรอนิกส์ภาครัฐมาช่วยจะทำให้เกิดความสะดวกแก่นายจ้าง สถานประกอบการ และ ผู้พิการ ในส่วนภาครัฐก็สามารถให้บริการประชาชนและบริหารจัดการได้อย่างมีประสิทธิภาพยิ่งขึ้น ซึ่งสำหรับนายจ้าง สถานประกอบการที่ต้องการให้สิทธิ และผู้พิการที่ต้องการขอรับสิทธิหากไม่สามารถดำเนินการผ่านระบบอิเล็กทรอนิกส์ด้วยตนเองสามารถติดต่อเจ้าหน้าที่สำนักงานจัดหางานจังหวัดหรือสำนักงานจัดหางานกรุงเทพมหานครพื้นที่ 1 – 10 เพื่อช่วยดำเนินการได้ หรือสอบถามรายละเอียดเพิ่มเติมได้ที่ สายด่วนกระทรวงแรงงาน โทร.1506 กด 2 กรมการจัดหางาน” อธิบดีกรมการจัดหางาน กล่าว
วันพุธที่ 5 ตุลาคม 2565
ครม.เห็นชอบรฟท.กู้เงินบรรเทาการขาดสภาพคล่องในปีงบประมาณ2566 วงเงิน 15,200 ล้านบาท
ครม.เห็นชอบรฟท.กู้เงินบรรเทาการขาดสภาพคล่องในปีงบประมาณ2566 วงเงิน 15,200 ล้านบาท
วันที่ 5 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) เห็นชอบให้การรถไฟแห่งประเทศไทย (รฟท.) กู้เงินเพื่อบรรเทาการขาดสภาพคล่องในปีงบประมาณ2566 วงเงิน 15,200 ล้านบาท และเงินกู้ระยะสั้นวงเงิน 1,500 ล้านบาท โดยให้ดำเนินการคัดเลือกสถาบันการเงินด้วยวิธีการประมูลวงเงินกู้ระยะสั้นตามความเห็นของกระทรวงการคลัง โดยให้กระทรวงการคลังเป็นผู้ค้ำประกัน รวมทั้งพิจารณาวิธีการกู้เงิน เงื่อนไขและรายละเอียดตามความเหมาะสม โดยรฟท.จะกู้เงินได้ภายหลังจากวงเงินกู้ได้รับการบรรจุไว้ในแผนการบริหารหนี้สาธารณะประจำปีงบประมาณ 2566 ที่ผ่านความเห็นชอบตามขั้นตอนแล้ว โดยที่ผ่านมาครม.มีมติเห็นชอบให้รฟท.ดำเนินการกู้เงินเพื่อบรรเทาการขาดสภาพคล่องและเงินกู้ระยะสั้นมาอย่างต่อเนื่อง ซึ่งตั้งแต่ปี 2558 เป็นต้นมา รฟท.ได้ขอกู้เงินเพื่อบรรเทาการขาดสภาพคล่องรวมแล้วจำนวน 88,905 ล้านบาททั้งนี้ กระทรวงคมนาคมรายงานว่า รฟท.ประสบปัญหาขาดทุนมาอย่างต่อเนื่อง ซึ่งในปี 2566 รฟท.คาดการณ์ว่าจะมีเงินสดรับ 59,320 ล้านบาท และเงินสดจ่าย 74,620 ล้านบาท โดยมีเงินสดยกมาจากปี 2565 จำนวน 100 ล้านบาท ส่งผลให้รฟท.ขาดเงินสดไว้ใช้จ่ายในปีงบประมาณ 2566 จำนวน 15,200 ล้านบาทจึงจำเป็นต้องกู้เงินจำนวนดังกล่าว เพื่อให้มีเงินสดหมุนเวียนในการใช้จ่ายดำเนินงาน การลงทุน การจ่ายเงินบำเหน็จบำนาญ และการชำระหนี้เงินกู้ โดยคาดว่ารฟท.จะเริ่มขาดเงินในช่วงเดือนตุลาคม 2565 สำหรับเงินวงเงินกู้ระยะสั้น 1,500 ล้านบาท จะเป็นวงเงินสำรองสำหรับกรณีที่ต้องมีการใช้จ่ายเร่งด่วน เนื่องจากปัจจุบัน ร.ฟ.ท. มีโครงการลงทุนขนาดใหญ่หลายโครงการต้องบริหาร ขณะที่รายจ่ายด้านต่างๆ อาทิ การบำรุงรักษาทาง อาณัติสัญญาณ รถจักรล้อเลื่อนและการบริหารต่างๆ ยังคงเดิม แต่ ร.ฟ.ท. ยังมีภาวะขาดทุนอย่างต่อเนื่องและอาจประสบภาวะเงินสดขาดมือในบางช่วง จึงจำเป็นต้องเปิดวงเงินกู้ระยะสั้นในกรอบ 1,500 ล้านบาทข้างต้น สำหรับการสำรองเงินให้แก่ผู้รับจ้างเพื่อไม่ให้เกิดความเสียหาย การดำเนินงานต้องกระทบกระเทือนหรือหยุดชะงัก
วันอังคารที่ 13 กันยายน 2565
บังคับใช้ 1 ตุลาคม นี้ ! อัตราค่าจ้างขั้นต่ำทั่วประเทศ  สูงสุดอยู่ที่  354 บาท/วัน
บังคับใช้ 1 ตุลาคม นี้ ! อัตราค่าจ้างขั้นต่ำทั่วประเทศ  สูงสุดอยู่ที่  354 บาท/วัน
วันที่ 13 กันยายน 2565 นายอนุชา บูรพชัยศรีรองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี รับทราบประกาศคณะกรรมการค่าจ้าง เรื่อง อัตราค่าจ้างขั้นต่ำ (ฉบับที่ 11) ลงวันที่ 1 กันยายน 2565 โดยกำหนดอัตราค่าจ้างแรงงานขั้นต่ำทั่วประเทศอยู่ที่ 328 - 354 บาท/วัน มีผลบังคับใช้ตั้งแต่วันที่ 1 ตุลาคม 2565
อัตราค่าจ้างแรงงานขั้นต่ำปี 2565 ดังนี้
- 354 บาท/วัน จำนวน 3 จังหวัดได้แก่ ชลบุรี ภูเก็ต และระยอง
-353 บาท/วัน จำนวน 6 จังหวัด ได้แก่ กรุงเทพมหานคร นครปฐม นนทบุรี ปทุมธานี สมุทรปราการ และสมุทรสาคร
-345 บาท/วัน จำนวน 1 จังหวัด คือ ฉะเชิงเทรา
-343 บาท/วัน จำนวน 1 จังหวัด คือ พระนครศรีอยุธยา
-340 บาท/วัน จำนวน 14 จังหวัด ได้แก่ กระบี่ ขอนแก่น เชียงใหม่ ตราด นครราชสีมา ปราจีนบุรี พังงา ลพบุรี สงขลา สระบุรี สุพรรณบุรี สุราษฎร์ธานี หนองคาย และอุบลราชธานี
-338 บาท/วัน จำนวน 6 จังหวัด ได้แก่ กาฬสินธุ์ จันทบุรี นครนายก มุกดาหาร สกลนคร และสมุทรสงคราม
-335 บาท/วัน จำนวน 19 จังหวัด ได้แก่ กาญจนบุรี ชัยนาท นครพนม นครสวรรค์ บึงกาฬ บุรีรัมย์ ประจวบคีรีขันธ์ พะเยา พัทลุง เพชรบุรี พิษณุโลก เพชรบูรณ์ ยโสธร ร้อยเอ็ด เลย สระแก้ว สุรินทร์ อ่างทอง และอุตรดิตถ์
-332 บาท/วัน จำนวน 22 จังหวัด ได้แก่ กำแพงเพชร ชัยภูมิ ชุมพร เชียงราย ตรัง ตาก นครศรีธรรมราช พิจิตร แพร่ มหาสารคาม แม่ฮ่องสอน ระนอง ราชบุรี ลำปาง ลำพูน ศรีสะเกษ สตูล สิงห์บุรี สุโขทัย หนองบัวลำภู อำนาจเจริญและอุทัยธานี
-328 บาท/วัน  จำนวน 5 จังหวัด ได้แก่ นราธิวาส น่าน ปัตตานี ยะลา และอุดรธานี
ทั้งนี้ ในการพิจารณากำหนดอัตราค่าจ้างขั้นต่ำ คณะกรรมการ ฯ ได้คำนึงถึง ดัชนีค่าครองชีพ อัตราเงินเฟ้อ มาตรฐานการครองชีพ ต้นทุนการผลิต ราคาของสินค้าและบริการ ความสามารถของธุรกิจ ผลิตภาพแรงงาน ผลิตภัณท์มวลรวมของประเทศ (GDP) และสภาพทางเศรษฐกิจและสังคม นอกจากนี้ การพิจารณายังอยู่บนพื้นฐานความเสมอภาคและรับฟังความคิดเห็นของทุกฝ่าย ซึ่งผลการพิจารณา เป็นที่ยอมรับร่วมกันของทุกฝ่ายแล้ว เพื่อ ให้ นายจ้างสามารถประกอบธุรกิจอยู่ได้ และลูกจ้างสามารถดำรงชีวิตอยู่ได้อย่างเป็นสุข โดยเชื่อมั่นว่า จะไม่เป็นอุปสรรคต่อการขยายตัวทางเศรษฐกิจโดยรวมของประเทศ หรือมีผลทำให้ราคาสินค้าและอัตราเงินเฟ้อ ปรับตัวสูงขึ้น จนส่งผลกระทบต่อภาวะการครองชีพของประชาชนโดยทั่วไป
วันเสาร์ที่ 22 ตุลาคม 2565
​หมดห่วง!! รมว.เฮ้ง สั่ง จ่ายเงินประกันรายได้แรงงานเก็บเบอร์รี่แล้วกว่าแสนบาท
วันที่ 22 ตุลาคม 2565 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากกรณีนางสาวศิริบูรณ์ ชื่นชม และพวก รวม 8 ราย ที่เดินทางไปเก็บผลไม้ป่าในประเทศฟินแลนด์ ฤดูกาลปี 2022 ได้ยื่นหนังสือต่อ นายสุรชัย ชัยตระกูลทอง ผู้ช่วยรัฐมนตรีประจำกระทรวงแ
เมื่อวันที่ 12 ตุลาคม ที่ผ่านมา ร้องขอให้ช่วยเหลือเนื่องจากไม่ได้รับความเป็นธรรมเรื่องค่าจ้างและสวัสดิการ ซึ่งกระทรวงฯ รับปากจะดูแลและให้ความเป็นธรรมกับทุกฝ่าย ล่าสุดหลังตรวจสอบหลักฐานข้อเท็จจริง ได้ช่วยเหลือแรงงานเก็บผลไม้ป่าฟินแลนด์กลุ่มดังกล่าว โดยนำเงินประกันรายได้หลังหักค่าใช้จ่ายมาตรฐาน ที่บริษัทผู้ประสานงานในประเทศไทยวางหลักประกัน ไว้ที่ธนาคารเพื่อการเกษตรและสหกรณ์การเกษตร จ่ายให้แรงงานตามสัดส่วน รวมทั้งสิ้นเป็นเงิน 103,445.28 บาท
“ผมพร้อมรับฟังและให้ความช่วยเหลือ แรงงานไทยที่ตั้งใจเดินทางไปทำงานต่างประเทศ เพื่อหารายได้ดูแลตนเองและครอบครัว คนเหล่านี้นำรายได้เข้าสู่ประเทศไทย หากไปทำงานแล้วประสบปัญหาผมไม่นิ่ง นอนใจแน่นอน ในปีหน้ากรมการจัดหางาน และกรมสวัสดิการและคุ้มครองแรงงาน จะตรวจสอบสัญญาจ้างให้มีการดูแลคนหางานให้ดียิ่งขึ้นและครอบคลุมขึ้น” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า มาตรการการเดินทางไปเก็บผลไม้ป่าในฟินแลนด์ ฤดูกาลปี 2022 ระบุให้บริษัทผู้รับซื้อผลไม้ป่าฟินแลนด์/บริษัทผู้ประสานงานในประเทศไทย ต้องประกันรายได้หลังหักค่าใช้จ่ายให้คนงานไทยโดยวางหลักประกันทางการเงินตามจำนวนที่กรมการจัดหางานกำหนด ณ ธนาคารเพื่อการเกษตรและสหกรณ์การเกษตร และหลังสิ้นสุดฤดูกาลต้องดำเนินการให้คนงานไทยมีรายได้หลังหักค่าใช้จ่ายไม่ต่ำกว่า 30,240 บาท
“ขณะนี้แรงงานส่วนใหญ่ได้เดินทางกลับถึงประเทศไทย และกลับสู่ภูมิลำเนาแล้ว ผมจึงได้มอบหมายสำนักงานจัดหางานจังหวัดทั่วประเทศสอบข้อเท็จจริงกับคนหางาน หากรายได้หลังหักค่าใช้จ่ายมาตรฐาน ได้แก่ ค่าใช้จ่ายก่อนเดินทาง และค่าใช้จ่ายขณะทำงานในฟินแลนด์ ซึ่งประกอบด้วย ค่าที่พัก ค่าอาหาร และค่าเช่ารถ ไม่เป็นไปตามที่กำหนด สามารถรวบรวมเอกสารหลักฐานการเงินยื่นคำร้องทุกข์ได้ที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ 1-10 หรือที่กองบริหารแรงงานไทยไปต่างประเทศ กรมการจัดหางาน ภายในวันที่ 21 พฤศจิกายน 2565 หรือหากต้องการสอบถามข้อมูลเพิ่มเติมสามารถติดต่อได้ที่ กองบริหารแรงงานไทยไปต่างประเทศ โทร 02 245 6708 ในวันและเวลาราชการ” อธิบดีกรมการจัดหางาน กล่าว
ด้านนางสาวศิริบูรณ์ ชื่นชม แรงงานเก็บผลไม้ป่า กล่าวว่า เมื่อวานนี้ตนได้รับเงินประกันรายได้ จำนวน 30,240 บาทแล้ว ซึ่งรู้สึกดีใจมากที่กระทรวงแรงงานดูแลให้ความช่วยเหลืออย่างรวดเร็ว ไม่ทอดทิ้งแรงงานที่ได้รับความเดือดร้อน
วันจันทร์ที่ 17 ตุลาคม 2565
“ชัยวุฒิ” ลุยปราบเว็บพนันออนไลน์ 12 เดือน หวั่นกระทบเยาวชน สั่งปิดแล้ว 2,832 เว็บ
“ชัยวุฒิ” ลุยปราบเว็บพนันออนไลน์ 12 เดือน หวั่นกระทบเยาวชน สั่งปิดแล้ว 2,832 เว็บ
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวว่าจากที่พลเอกประวิตรวงษ์สุวรรณรองนายกรัฐมนตรีมีข้อสั่งการให้กระทรวงดิจิทัลเพื่อเศรษฐกิจและสังคมหรือดีอีเอสประสานหน่วยงานที่เกี่ยวข้องให้เร่งปราบปรามและปิดกั้นเว็บไซต์พนันออนไลน์ที่กำลังแพร่ระบาดเพื่อป้องกันผลกระทบที่จะเกิดขึ้นกับเยาวชนและประชาชนในสังคม
กระทรวงดิจิทัลฯได้มีการตั้งคณะทำงานปราบปรามอาชญากรรมทางออนไลน์ร่วมกับสำนักงานตำรวจแห่งชาติและหน่วยงานที่เกี่ยวข้องทำการรวบรวมพยานหลักฐานทำสำนวนส่งให้ศาลมีคำสั่งปิดกั้นเว็บไซต์พนันออนไลน์ต่างๆและขณะเดียวกันได้ประสานทางเจ้าหน้าที่ตำรวจเพื่อดำเนินคดีกับผู้ที่กระทำความผิดที่เกี่ยวข้องตามกฎหมายสำหรับผลการปิดกั้นตามคำสั่งศาลในระยะเวลา12เดือนที่ผ่านมาตั้งแต่ต.ค64ถึงก.ย. 65ได้ปิดกั้นไปแล้ว2,832 URLหรือเว็บไซต์เป็นการปิดกั้นเพิ่มขึ้น285% (หรือเพิ่มขึ้น2.8เท่าตัว)เทียบกับระยะเวลาเดียวกันของปีก่อนต.ค. 63ถึงก.ย. 64ที่ได้มีการปิดกั้น993เว็บไซต์
“รัฐบาลมีนโยบายให้เร่งดำเนินการปิดกั้นเว็บพนันอย่างต่อเนื่องเพราะเป็นแหล่งอบายมุขที่สร้างความเสียหายให้กับพี่น้องประชาชนและอาจเป็นแหล่งที่เก็บข้อมูลไว้ใช้สำหรับการกระทำความผิดด้านอื่นๆอีกเช่นแก๊งหลอกเอาข้อมูลบัญชีธนาคารแก๊งหลอกให้เงินกู้หรือแก๊งคอลเซนเตอร์จึงจำเป็นต้องมีมาตรการขั้นเด็ดขาด”ชัยวุฒิกล่าว
สำหรับประชาชนหรือผู้ที่มีข้อมูลเว็บพนันออนไลน์สามารถแจ้งกับกระทรวงดิจิทัลฯได้ที่1212หรือhttps://facebook.com/DESMonitorเพจอาสาจับตาออนไลน์
***************
วันจันทร์ที่ 24 ตุลาคม 2565
​โฆษกรัฐบาลเผย นายกฯ มั่นใจการท่องเที่ยวไทยฟื้นตัวต่อเนื่อง ยอดที่นั่งโดยสารบินเข้าไทยช่วงฤดูหนาว ฟื้นตัวเกิน 50% จากช่วงโควิด-19
และเพิ่มขึ้น 74.2% จากช่วงฤดูร้อน มั่นใจนักท่องเที่ยวต่างชาติปี 2565 เป็นไปตามตัวเลขที่วางไว้ 10 ล้านคน
วันนี้ (24 ตุลาคม 2565)นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ภาคการท่องเที่ยวของไทยมีแนวโน้มฟื้นตัวดีขึ้นอย่างต่อเนื่อง จากการคาดการณ์ของการท่องเที่ยวแห่งประเทศไทย (ททท.) เชื่อว่าปริมาณที่นั่งโดยสารในช่วงตารางบินฤดูหนาวปี 2565 จะฟื้นตัวเกินร้อยละ 50 เมื่อเทียบกับตารางบินฤดูหนาวปี 2562/63 ก่อนช่วงการแพร่ระบาดของโควิด-19 ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบข้อมูลดังกล่าว และยินดีที่ประเทศไทยยังคงเป็นจุดหมายปลายทางยอดนิยมของนักท่องเที่ยวต่างชาติอย่างต่อเนื่อง ตลอดจนเป็นสัญญาณบวก สะท้อนการฟื้นตัวอย่างต่อเนื่องและรวดเร็วของภาคการท่องเที่ยวและเศรษฐกิจของไทย
โฆษกประจำสำนักนายกรัฐมนตรี กล่าวเพิ่มเติมว่า จากข้อมูล ททท. ระบุว่า ปริมาณที่นั่งโดยสารเครื่องบินที่เดินทางจากต่างประเทศมายังประเทศไทยในช่วงฤดูหนาว ซึ่งเป็นช่วงฤดูกาลท่องเที่ยวสุดท้ายของปีนี้ มีจำนวน 573,538 ที่นั่ง/สัปดาห์ เพิ่มขึ้นร้อยละ 74.2 เมื่อเทียบกับช่วงตารางบินฤดูร้อน ซึ่งมีจำนวน 329,288 ที่นั่ง/สัปดาห์ โดยปริมาณที่นั่งส่วนใหญ่มาจากเอเชียตะวันออกเฉียงใต้ 211,744 ที่นั่ง/สัปดาห์ เพิ่มขึ้นร้อยละ 60.9 รองลงมาคือเอเชียตะวันออก 175,588 ที่นั่ง/สัปดาห์ เพิ่มขึ้นร้อยละ 153.7 นอกจากนี้ ตั้งแต่วันที่ 1 มกราคม – 30 กันยายน 2565 ประเทศไทยมีจำนวนนักท่องเที่ยวต่างชาติสะสมกว่า 6 ล้านคน และคาดการณ์ว่า จำนวนนักท่องเที่ยวต่างชาติที่เดินทางมายังประเทศไทย ตลอดปี 2565 จะสามารถเป็นไปตามเป้าหมายที่ตั้งไว้ 10 ล้านคน
“นายกรัฐมนตรีมั่นใจว่าหน่วยงานที่เกี่ยวข้องทุกภาคส่วนทั้งภาครัฐและเอกชนได้บูรณาการการดำเนินงานร่วมกัน ในการจัดกิจกรรม แคมเปญ และโครงการ ที่สอดคล้องกับความต้องการของนักท่องเที่ยว เพื่อส่งเสริมการท่องเที่ยวของประเทศไทยในทุกรูปแบบอย่างต่อเนื่อง และการดำเนินการเพิ่มเที่ยวบินเข้าไทยให้เพียงพอต่อความต้องการของนักท่องเที่ยวต่างชาติ ซึ่งการทำงานร่วมกันของทุกหน่วยงานนี้ ทำให้ไทยได้รับกระแสตอบรับที่ดีจากนักท่องเที่ยว ทำให้ในช่วง High Season ของปีนี้ ไทยจะเป็นประเทศที่มีการเดินทางมาท่องเที่ยวจากนักท่องเที่ยวทุกภูมิภาคทั่วโลก” นายอนุชาฯ กล่าว
วันศุกร์ที่ 9 กันยายน 2565
“กรุงไทย” เปิดขายหุ้นกู้อนุพันธ์แฝง “Krungthai Fixed Range Inverse Floater” การันตีเงินต้น 100% ดีเดย์ 12-14 ก.ย.นี้
กรุงไทยตอบโจทย์ผู้ลงทุน ด้วยหุ้นกู้อนุพันธ์แฝงชุดใหม่ Krungthai Fixed Range Inverse Floater ชูจุดเด่นคุ้มครองเงินต้น 100% สร้างผลตอบแทนยั่งยืน รองรับภาวะตลาดผันผวน เสนอขายผู้ลงทุนสถาบันและผู้ลงทุนรายใหญ่ ลงทุนขั้นต่ำ 5 ลบ. เปิดจอง 12-14 ก.ย.2565
นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า ในฐานะธนาคารพาณิชย์ชั้นนำของประเทศ ธนาคารกรุงไทยมุ่งมั่นพัฒนาผลิตภัณฑ์การเงินและนวัตกรรมการลงทุนใหม่ๆ อย่างต่อเนื่อง เพื่อตอบโจทย์ความต้องการของลูกค้าทุกกลุ่ม ท่ามกลางภาวะตลาดโลกที่มีความผันผวนสูง โดยธนาคารเป็นผู้นำในการออกหุ้นกู้อนุพันธ์แฝง จ่ายผลตอบแทนอ้างอิงปัจจัยตลาดต่างๆ เพื่อสร้างโอกาสเพิ่มผลตอบแทนจากการลงทุนให้ลูกค้า แต่คงจุดเด่นในการคุ้มครองเงินต้น 100% ซึ่งธนาคารได้ออกและเสนอขายหุ้นกู้อนุพันธ์แฝง “Krungthai Inverse Floater” และ Krungthai Fixed Range Inverse Floater ตั้งแต่เดือนมิถุนายน-สิงหาคม 2565 ที่ผ่านมา ได้รับการตอบรับเป็นอย่างดี มียอดการลงทุนรวมกว่า 7,700 ล้านบาท ถือเป็นกลุ่มผลิตภัณฑ์ทางการเงินที่ตอบโจทย์ผู้ลงทุนในทุกมิติ ด้วยจุดเด่นคุ้มครองเงินต้นโดยธนาคารกรุงไทยที่มีอันดับเครดิตระดับ AAA ตลอดระยะเวลาการลงทุนตั้งแต่ 1.5–3 ปี รับดอกเบี้ยทุก 3 เดือน มีผลตอบแทนขั้นต่ำ และมีโอกาสได้รับผลตอบแทนที่สูงขึ้นจากดอกเบี้ยตลาดที่อ้างอิง
จากความสำเร็จและผลตอบรับที่ดี ธนาคารได้ออกและเสนอขายหุ้นกู้อนุพันธ์แฝงรุ่นล่าสุด Krungthai Fixed Range Inverse Floater ยังคงชูจุดแข็งการคุ้มครองเงินต้น 100% โดยธนาคารกรุงไทย ที่มีอันดับเครดิตระดับ AAA อายุ 27 เดือน จ่ายดอกเบี้ยตลอดอายุการถือครองทุก 3 เดือน เริ่มต้น 2.50% ต่อปี หลังจากนั้นเป็นไปตามการเคลื่อนไหวของอัตราดอกเบี้ยอ้างอิง THOR รับประกันดอกเบี้ยขั้นต่ำ 0.50% ต่อปี ซึ่งผลตอบแทนที่ได้รับจาก “Krungthai Fixed Range Inverse Floater” มีโอกาสสูงกว่าทางเลือกการลงทุนอื่นที่มีอันดับเครดิตใกล้เคียงกัน โดยธนาคารเตรียมเสนอขาย “Krungthai Fixed Range Inverse Floater” แก่ผู้ลงทุนรายใหญ่ และผู้ลงทุนสถาบัน วงเงินลงทุนขั้นต่ำ 5 ล้านบาท ระหว่างวันที่ 12-14 กันยายน 2565 สำหรับนักลงทุนที่สนใจ สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือโทร. 02 -208 4817, 02-208-4673 , 02-208 4691
วันอังคารที่ 30 สิงหาคม 2565
ร่าง กม. ”ป้องกันทำผิดซ้ำ” คดีเพศ - ชีวิต/ร่างกาย - เรียกค่าไถ่ ผ่านสภาฯ แล้ว รอประกาศในราชกิจจาฯ เตรียม กม. ลูก - บุคลากร บังคับใช้เต็มประสิทธิภาพ สร้างสังคมปลอดภัย
.....
รัฐบาลผลักดัน ร่าง พ.ร.บ.มาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง โดยมีหลักการสำคัญ คือ สร้างความปลอดภัยแก่ประชาชนในสังคม แก้ไขฟื้นฟูผู้กระทำความผิด และคุ้มครองสิทธิผู้ต้องคำสั่งตามกฎหมาย ป้องกันไม่ให้เกิดเหตุอุกฉกรรจ์ซ้ำ โดยปัจจุบันร่างกฎหมายผ่านความเห็นชอบจากสภาผู้แทนราษฎรแล้ว เตรียมส่งให้สำนักเลขาธิการคณะรัฐมนตรีดำเนินการต่อไป และจะมีผลบังคับใช้เมื่อพ้นกำหนด 90 วัน นับจากวันประกาศในราชกิจจานุเบกษา
.
กฎหมายฉบับนี้ใช้กับผู้กระทำผิด 3 กลุ่ม ได้แก่ คดีเพศ คดีชีวิตและร่างกาย และคดีเรียกค่าไถ่ มีการเตรียมความพร้อมรองรับเพื่อบังคับใช้กฎหมายอย่างมีประสิทธิภาพ เช่น จัดทำกฎหมายลูก เตรียมสถานที่ บุคลากร เครื่องมือ สร้างความรู้ความเข้าใจแก่ผู้มีหน้าที่ดำเนินการด้วยความระมัดระวัง รัดกุม และเป็นธรรม โดยมาตรการแก้ไขฟื้นฟูผู้กระทำผิดและมาตรการทางการแพทย์ มีหลายวิธีทั้งใช้ยาและไม่ใช่ยา จะต้องได้รับการวินิจฉัยจากแพทย์อย่างน้อย 2 คน และได้รับความยินยอมจากผู้ต้องขังด้วย
#ไทยคู่ฟ้า#ร่วมต้านโควิด19
-------------------
วันอังคารที่ 20 กันยายน 2565
ครม.เห็นชอบปลดโรคโควิด-19 ออกจากโรคต้องห้ามสำหรับคนต่างด้าวที่เข้ามาในราชอาณาจักรหรือมีถิ่นที่อยู่ในไทย มีผลนับแต่วันถัดจากวันที่ประกาศในราชกิจจาฯ
ครม.เห็นชอบปลดโรคโควิด-19 ออกจากโรคต้องห้ามสำหรับคนต่างด้าวที่เข้ามาในราชอาณาจักรหรือมีถิ่นที่อยู่ในไทย มีผลนับแต่วันถัดจากวันที่ประกาศในราชกิจจาฯ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 20 กันยายน 2565 ว่า ครม.เห็นชอบร่างกฎกระทรวงกำหนดโรคต้องห้ามสำหรับคนต่างด้าวซึ่งเข้ามาในราชอาณาจักร หรือเข้ามามีถิ่นที่อยู่ในราชอาณาจักร สาระสำคัญของร่างกฎกระทรวงฉบับนี้ เป็นการแก้ไขเพิ่มเติมร่างกฎกระทรวงกำหนดโรคต้องห้ามสำหรับคนต่างด้าวฯ พ.ศ.2563 โดยยกเลิกโรคติดเชื้อไวรัสโคโรนา 2019 หรือ โรคโควิด-19 ออกจากการเป็น โรคต้องห้ามสำหรับคนต่างด้าวที่เข้ามาในราชอาณาจักรตามมาตรา 12 (4) หรือเข้ามามีถิ่นที่อยู่ในราชอาณาจักรตามาตรา 44 (2) แห่งพระราชบัญญัติคนเข้าเมือง พ.ศ.2522 ส่วนโรคต้องห้ามอื่นๆ ยังคงกำหนดไว้ตามเดิม ดังนี้ 1.โรคต้องห้ามสำหรับคนต่างด้าวซึ่งเข้ามาในราชอาณาจักร คือ 1)โรคเรื้อน 2)วัณโรคในระยะอันตราย 3)โรคเท้าช้างในระยะที่ปรากฎอาการเป็นที่รังเกียจแก่สังคม 4)โรคยาเสพติดให้โทษ 5)โรคซิฟิลิสในระยะที่ 3 2.โรคต้องห้ามสำหรับคนต่างด้าวเข้ามามีถิ่นที่อยู่ในราชอาณาจักร คือ 1)โรคเรื้อน 2)วัณโรคในระยะอันตราย 3)โรคเท้าช้าง 4)โรคยาเสพติดให้โทษ 5)โรคพิษสุราเรื้อรัง และ 6)โรคซิฟิลิสในระยะที่ 3 ทั้งนี้ ให้มีผลบังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป
วันอังคารที่ 20 กันยายน 2565
ถ้อยแถลง พลเอก ประวิตร วงษ์สุวรรณ เนื่องในโอกาสการประชุมระดับผู้นำว่าด้วยการพลิกโฉมการศึกษา
ถ้อยแถลง
พลเอก ประวิตร วงษ์สุวรรณ
เนื่องในโอกาสการประชุมระดับผู้นำว่าด้วยการพลิกโฉมการศึกษา
ถ้อยแถลง
พลเอก ประวิตร วงษ์สุวรรณ
เนื่องในโอกาสการประชุมระดับผู้นำว่าด้วยการพลิกโฉมการศึกษา
(Transforming Education Summit 2022: TES)
ในวันจันทร์ที่ 19 กันยายน 2565
...............................................................................
ท่าน ผู้นำประเทศ
ท่าน เลขาธิการ สหประชาชาติ
และ ผู้มีเกียรติ ทุกท่าน
ในนามของรัฐบาลไทย ผมขอขอบคุณท่านเลขาธิการสหประชาชาติ ที่ได้จัดการประชุมระดับผู้นำว่าด้วยการพลิกโฉมการศึกษา ซึ่งสอดรับกับสถานการณ์การแพร่ระบาดของโควิด-19 ที่ส่งผลกระทบต่อภาคการศึกษาอย่างเป็นที่ประจักษ์ ผมจึงมั่นใจว่าการประชุมในครั้งนี้ จะเป็นโอกาสดีที่ผู้นำของแต่ละประเทศ จะได้แสดงวิสัยทัศน์และแลกเปลี่ยน ประสบการณ์เพื่อนำไปสู่การดำเนินงานให้บรรลุตามเป้าหมายการพัฒนาที่ยั่งยืน เป้าหมายที่ 4
ประเทศไทยให้ความสำคัญกับการศึกษามาโดยตลอด เนื่องจากเป็นพื้นฐานของการพัฒนากำลังคนและประเทศ ในภาพรวม โดยได้บรรจุการพัฒนาการศึกษาไว้ในแผนงานสำคัญของประเทศที่มุ่งเน้นการพัฒนา 3 ด้านหลัก ได้แก่ผู้เรียนรู้ ผู้สอน และ ระบบการศึกษา ผ่านการใช้ประโยชน์ทางเทคโนโลยี และนวัตกรรม ประเทศไทยจึงสนับสนุนหัวข้อการดำเนินงานหลักที่สหประชาชาติ ได้นำเสนอในการพลิกโฉมการศึกษาภายใต้สถานการณ์ โควิด-19ประเทศไทย มุ่งมั่นในการสร้างหลักประกันการกลับเข้าสู่การเรียนอย่างปลอดภัยสำหรับทุกคน โดยกำหนด มาตรการที่เหมาะสมเพื่อรักษามาตรฐานและคุณภาพของระบบการศึกษา
ขณะเดียวกันในโลกปัจจุบัน ทุกอย่างเปลี่ยนแปลงอย่างรวดเร็ว เราจำเป็นต้องตระหนักว่าความรู้ และทักษะที่มอบให้แก่ผู้เรียนนั้น มีความจำเป็นต่อการทำงานในอนาคต รัฐบาลไทยจึงส่งเสริมความร่วมมือกับภาคเอกชนในการปรับปรุง หลักสูตร การเรียนการสอน ให้สอดรับกับความคาดหวังของนายจ้าง
ประการสำคัญ รัฐบาลได้ส่งเสริมความร่วมมือกับสถาบันการศึกษาในต่างประเทศเพื่อพัฒนาการศึกษาที่ตอบสนองต่อความต้องการของนักลงทุนต่างชาติในประเทศไทยด้วย
นอกจากนี้ รัฐบาลไทยยังได้ตระหนักถึงความจำเป็นในการลดภาระของผู้เรียนและเพิ่มขีดความสามารถให้แก่ สถาบันการศึกษา โดยการเพิ่มเงินอุดหนุนรายหัวสำหรับค่าใช้จ่ายจำเป็นพื้นฐาน ซึ่งแสดงให้เห็นถึงการส่งเสริม การลงทุนด้านการศึกษาที่เพียงพอ เท่าเทียม ยุติธรรม โปร่งใส และสอดคล้องกับการเปลี่ยนแปลง
ประเด็นสำคัญ อีกประการหนึ่ง คือ การพัฒนาครู ให้สามารถใช้ทักษะด้านการสอนเชิงนวัตกรรมและมีความสร้างสรรค์ที่เน้นผู้เรียนเป็นศูนย์กลางเพื่อให้ครูสามารถดูแลห้องเรียนที่มีสภาพแวดล้อม ที่หลากหลายได้
รัฐบาลไทย ส่งเสริมการพัฒนาการเรียนรู้เพื่อปวงชน และเตรียมความพร้อมให้ผู้เรียน สามารถใช้ชีวิตในโลกยุคดิจิทัล ภายใต้ความเป็นศูนย์กลางของผู้เรียนรวมทั้งมุ่งเน้นการเข้าถึงการศึกษาออนไลน์อย่างครอบคลุม เสมอภาค โดยไม่มีค่าใช้จ่าย ผ่านแพลตฟอร์ม
ที่เปิดให้เข้าถึงได้โดยทั่วไป
สุดท้ายนี้ ผมขอเน้นย้ำความมุ่งมั่นของประเทศไทยในการทำงานร่วมกับสหประชาชาติและประเทศสมาชิกเพื่อยกระดับคุณภาพการศึกษาผ่านการพลิกโฉมการศึกษา
ขอบคุณครับ
วันอาทิตย์ที่ 23 ตุลาคม 2565
“อนุทิน” เตรียมบินเกาหลีใต้ ร่วมพิธีสัตยาบัน IVI และประชุม World Bio Summit ครั้งแรกของโลก
รองนายกรัฐมนตรีและรัฐมนตรีว่าการกระทรวงสาธารณสุข พร้อมผู้บริหารกระทรวงสาธารณสุข เตรียมเดินทางไป “เกาหลีใต้” เข้าร่วมพิธีให้สัตยาบันกับสถาบันวัคซีนสากล (IVI) เสริมสร้างความมั่นคงด้านวัคซีน และประชุม World Bio Summit 2022 ที่จัดเป็นครั้งแรกของโลก
รองนายกรัฐมนตรีและรัฐมนตรีว่าการกระทรวงสาธารณสุข พร้อมผู้บริหารกระทรวงสาธารณสุข เตรียมเดินทางไป “เกาหลีใต้” เข้าร่วมพิธีให้สัตยาบันกับสถาบันวัคซีนสากล (IVI) เสริมสร้างความมั่นคงด้านวัคซีน และประชุม World Bio Summit 2022 ที่จัดเป็นครั้งแรกของโลก เกี่ยวกับอนาคตของวัคซีนและชีวอนามัย จากประสบการณ์โรคโควิด 19
วันนี้ (23 ตุลาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยว่า ช่วงระหว่างวันที่ 24-27 ตุลาคม 2565 ตนพร้อมด้วย นพ.โอภาส การย์กวินพงศ์ ปลัดกระทรวงสาธารณสุข นพ.ธเรศ กรัษนัยรวิวงค์ รักษาราชการแทนอธิบดีกรมควบคุมโรค และคณะผู้แทนจากกระทรวงสาธารณสุข จะเดินทางไปยังกรุงโซล สาธารณรัฐเกาหลี เพื่อเข้าร่วมพิธี Thailand - IVI Ratification Ceremony เนื่องในวันครบรอบ 25 ปีของการก่อตั้งสถาบันวัคซีนสากล (IVI) ตามคำเชิญของอธิบดี IVI ให้เข้าร่วมพิธีรับมอบและให้สัตยาบันในฐานะตัวแทนของประเทศไทย ซึ่งการที่ไทยเข้าร่วม IVI จะช่วยส่งเสริมความร่วมมือระหว่างองค์กร ขยายบทบาทและภารกิจระดับโลกของประเทศไทยในการเข้าถึงวัคซีน ซึ่งเรามีสถาบันวัคซีนแห่งชาติเป็นหน่วยงานหลักในการร่วมมือเพื่อเพิ่มความมั่นคงด้านวัคซีน
นอกจากนี้ จะเข้าร่วมการประชุม World Bio Summit 2022 ซึ่งเป็นเวทีใหม่ที่สาธารณรัฐเกาหลีร่วมกับองค์การอนามัยโลกจัดขึ้นเป็นครั้งเเรกของโลก โดยเชิญผู้นำประเทศต่างๆ มากกว่า 18 ประเทศ ทั้งในสหรัฐอเมริกา ยุโรป เอเชียเเละแอฟริกา รวมถึงผู้แทนบริษัทวัคซีน ผู้แทนองค์กรการกุศลเอกชน และผู้เชี่ยวชาญด้านโรคติดเชื้อ เพื่อหารือเกี่ยวกับ “อนาคตของวัคซีนและชีวอนามัย” จากประสบการณ์และบทเรียนที่ได้จากการระบาดของโรคโควิด 19 พร้อมเสนอวิธีการเสริมสร้างความสามารถในการตอบสนองต่อโรคติดเชื้อในอนาคต รวมถึงจะมีการหารือทวิภาคีระหว่างกระทรวงสาธารณสุขไทยและกระทรวงสาธารณสุขและสวัสดิการแห่งสาธารณรัฐเกาหลีด้วย
****************************************************** 23 ตุลาคม 2565
วันเสาร์ที่ 22 ตุลาคม 2565
อุตสาหกรรมรวมใจ ช่วยพี่น้องชาวไทย ผนึกกำลังโรงงานทั่วประเทศ จัดถุงยังชีพ พร้อมดีเดย์ปล่อยคาราวานเครื่องอุปโภค-บริโภค ส่งถึงมือผู้ประสบอุทกภัย
อุตสาหกรรมรวมใจ ช่วยพี่น้องชาวไทย ผนึกกำลังโรงงานทั่วประเทศ จัดถุงยังชีพ พร้อมดีเดย์ปล่อยคาราวานเครื่องอุปโภค-บริโภค ส่งถึงมือผู้ประสบอุทกภัย
กระทรวงอุตสาหกรรมผนึกกำลังโรงงานอุตสาหกรรมทั่วประเทศ รวมใจจัดถุงยังชีพช่วยเหลือประชาชนที่ประสบอุทกภัย ย้ำมาตราการป้องกัน-เยียวยา-ฟื้นฟู ด้าน ปลัดฯ ณัฐพล โบกธงปล่อยขบวนรถคาราวาน “อุตสาหกรรมรวมใจ ช่วยพี่น้องชาวไทย” นำเครื่องอุปโภค-บริโภค มอบให้ประชาชนบรรเทาความเดือดร้อนในพื้นที่ต่าง ๆ เบื้องต้นเตรียมลงพื้นที่จังหวัดชัยนาท
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม กล่าวว่า จากการที่ประเทศไทยได้รับอิทธิพลทั้งทางตรงและทางอ้อมจากพายุที่เคลื่อนตัวผ่านประเทศไทย ทำให้เกิดฝนตกหนัก และน้ำท่วมสูง
ในหลายจังหวัด ส่งผลให้ประชาชนได้รับความเดือดร้อนหลายครัวเรือน ทั้งทรัพย์สิน บ้านเรือนประชาชน เส้นทางคมนาคม พื้นที่ทำการเกษตร รวมถึงโรงงานอุตสาหกรรมต่าง ๆ ได้รับความเสียหาย จึงได้สั่งการให้ดำเนินการภายใต้มาตรการ 3 ระยะ คือ 1.ป้องกัน 2.เยียวยา 3.ฟื้นฟู พร้อมให้กระทรวงฯ ผนึกกำลังกับโรงงานอุตสาหกรรมทั่วประเทศเพื่อช่วยเหลือผู้ประสบอุทกภัยอย่างเร่งด่วน
นายณัฐพล รังสิตพล ปลัดกระทรวงอุตสาหกรรม กล่าวว่า สำหรับวันนี้นับเป็นฤกษ์ดีในการดีเดย์เปิดกิจกรรม “อุตสาหกรรมรวมใจ ช่วยพี่น้องชาวไทย” โดยกระทรวงอุตสาหกรรมได้ผนึกกำลังพันธมิตรภาครัฐภาคเอกชน พร้อมโรงงานอุตสาหกรรมทั่วประเทศ ปล่อยคาราวานรถขนถุงยังชีพเพื่อนำไปมอบให้ผู้ประสบอุทกภัย โดยกระทรวงฯ ได้รับความร่วมมือเป็นอย่างดีจากหน่วยงานต่าง ๆ หลั่งไหลธารน้ำใจระดมสิ่งของเครื่องใช้ อุปโภค-บริโภค ที่จำเป็น กว่า 10,000 ถุง อาทิ ข้าวสาร อาหารแห้ง บะหมี่กึ่งสำเร็จรูป น้ำตาล น้ำปลา น้ำมัน ยากันยุง ปลากระป๋อง อาหารสำเร็จรูป กระดาษทิชชู น้ำดื่ม และยารักษาโรค เป็นต้น จัดเป็นถุงยังชีพสำหรับนำไปแจกจ่าย ให้กับประชาชนที่ได้รับผลกระทบจากอุทกภัยในครั้งนี้ โดยจะเริ่มวันที่ 24 ตุลาคมนี้ ในพื้นที่จังหวัดชัยนาท จำนวน 2,000 ถุง เป็นอันดับแรกเพื่อบรรเทาความเดือดร้อนในพื้นที่ และได้ย้ำให้สำนักงานอุตสาหกรรมในจังหวัดที่ได้รับผลกระทบเร่งสำรวจพื้นที่ที่ได้รับความเดือดร้อนเพื่อนำถุงยังชีพไปมอบให้กับประชาชนโดยเร่งด่วนต่อไป
อย่างไรก็ตามในส่วนของโรงงานอุตสาหกรรมที่ได้รับความเสียหายนั้น หลังจากสถานการณ์คลี่คลาย กระทรวงฯ จะเข้าไปช่วยเหลือเยียวยาผู้ประกอบการและสถานประกอบการที่ประสบอุทกภัยให้เข้าถึงแหล่งเงินทุน โดยออกมาตรการปรับลดอัตราดอกเบี้ยสินเชื่อ พักชำระหนี้ สินเชื่อฉุกเฉินเพื่อฟื้นฟูกิจการ สินเชื่อเสริมสภาพคล่อง และจัดตั้งศูนย์บริการให้คำปรึกษาในการประกอบธุรกิจ รวมถึงการฟื้นฟู โดยจัดทำ Big Cleaning โรงงาน อาคาร บ้านเรือน ทางสาธารณะ และพื้นที่ชุมชน ซ่อมแซม ปรับปรุง ฟื้นฟู อุปกรณ์เครื่องจักร อาคาร สถานที่ของสถานประกอบการที่ได้รับผลกระทบให้กลับสู่สภาวะปกติ และได้มาตรฐาน
21 ตุลาคม 2565
วันเสาร์ที่ 8 ตุลาคม 2565
​กรมอุตุแจ้ง8-10ฝนยังตกต่อเนื่องทุกภาค  11-17 คาดฝนลดลง
​กรมอุตุแจ้ง8-10ฝนยังตกต่อเนื่องทุกภาค  11-17 คาดฝนลดลง
วันนี้ 8 ต.ค. 65 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ขณะนี้รัฐบาลได้เพิ่มช่องทางการสื่อสารข้อมูลสถานการณ์น้ำและการพยากรณ์อากาศ ผ่านทางแอปพลิเคชั่น ThaiWater และการแจ้งเตือนภัยพิบัติล่วงหน้าผ่านแอปไลน์ LINE ALERT เพื่อให้ประชาชนเข้าถึงข้อมูลข่าวสารที่ถูกต้องจากหน่วยงานผู้เกี่ยวข้อง นำไปสู่การเตรียมความพร้อมต่อสถานการณ์ต่างๆ
สำหรับการคาดการณ์สภาพอากาศในช่วง 8 - 10 ต.ค.นี้ กรมอุตุนิยมวิทยาแจ้งว่า จะยังมีฝนตกต่อเนื่อง ในทุกๆภาค และมีฝนตกหนักบางแห่ง โดยเฉพาะในพื้นที่ภาคเหนือตอนล่าง ภาคอีสานตอนล่าง ภาคกลาง ภาคตะวันออก กทม.ปริมณฑล และภาคใต้ ยังต้องเฝ้าระวัง น้ำท่วมฉับพลัน น้ำป่าไหลหลากได้ คลื่นลมฝั่งอันดามันมีกำลังปานกลางถึงค่อนข้างแรง ชาวเรือต้องระวังการเดินเรือในระยะนี้ ปัจจัยที่ให้มีฝนในช่วงนี้ มาจากมวลอากาศเย็น (ความกดอากาศสูง) จากประเทศจีนปกคลุมภาคเหนือตอนบน ภาคอีสานตอนบน และทะเลจีนใต้ ในขณะที่ลมตะวันออก ตะวันออกเฉียงใต้พัดนำความชื้นจากทะเลจีนใต้เข้าปกคลุมภาคกลาง รวมทั้งกรุงเทพมหานครและปริมณฑล ภาคตะวันออก ภาคใต้ และอ่าวไทย จึงทำให้มีฝนในบริเวณดังกล่าว
ส่วน ช่วงวันที่ 11 - 17 ต.ค. คาดว่าจะมีฝนลดน้อยลงโดยเฉพาะทางตอนบนของประเทศ อากาศเย็นลง ฝนยังมีเกิดขึ้นได้ในบริเวณภาคกลาง ภาคตะวันออก กทม. และปริมณฑล ส่วนภาคใต้จะเริ่มมีฝนเพิ่มขึ้นและมีฝนตกหนักบางพื้นที่ เนื่องจากจะมีมวลอากาศเย็น (ความกดอากาศสูง) แผ่ลงมาปกคลุมทางภาคเหนือ ภาคอีสานตอนบน ลมเริ่มเปลี่ยนทิศทางเป็นลมตะวันออก ตะวันออกเฉียงเหนือมากขึ้น อากาศจะเริ่มเย็นลง
ทั้งนี้ยังต้องติดตามหย่อมความกดอากาศต่ำทางด้านตะวันออกของประเทศเวียดนาม ช่วงวันที่ 12 -16 ต.ค.65 ซึ่งอาจจะทำให้มีฝนเกิดขึ้นทางภาคอีสานได้ อย่างไรก็ตามข้อมูลนี้อาจจะมีการเปลี่ยนแปลงได้ตามข้อมูลนำเข้าใหม่ และขอเน้นย้ำว่า ในกรณีที่มีการเปลี่ยนแปลงของสภาพอากาศร้ายแรงเกิดขึ้น กรมอุตุนิยมวิทยาจะออกประกาศเตือนอย่างเป็นทางการ ล่วงหน้าอย่างน้อย 3 วัน
วันจันทร์ที่ 31 ตุลาคม 2565
อนุมัติกฎหมายเพิ่มการดึงดูดชาวต่างชาติศักยภาพสูงสู่ไทย
วันเสาร์ที่ 29 ตุลาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลกระตุ้นเศรษฐกิจและการลงทุนภายในประเทศผ่านการดึงดูดชาวต่างชาติศักยภาพสูงให้เข้ามาสู่ประเท
ศไทยอย่างต่อเนื่องโดยอนุมัติหลักการร่างกฎกระทรวงซึ่งกำหนดให้ชาวต่างชาติศักยภาพสูงสามารถได้มาซึ่งที่ดินเพื่ออยู่อาศัยสำ
หรับตนเองได้ไม่เกิน 1 ไร่ ภายในเขต กทม. เมืองพัทยา หรือเขตที่อยู่อาศัยตามกฎหมายว่าด้วยการผังเมือง
ภายใต้เงื่อนไข คือจะต้องเป็นชาวต่างชาติศักยภาพสูงใน 4 กลุ่ม ได้แก่ กลุ่มประชากรโลกผู้มีความมั่งคั่งสูง
กลุ่มผู้เกษียณอายุจากต่างประเทศ กลุ่มที่ต้องการทำงานจากประเทศไทย และกลุ่มผู้มีทักษะเชี่ยวชาญพิเศษ
ต้องมีเงินลงทุนในธุรกิจหรือกิจการประเภทหนึ่งประเภทใด ไม่ต่ำกว่า 40 ล้านบาท
และดำรงการลงทุนไว้ไม่น้อยกว่า 3 ปี
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 3 พฤศจิกายน 2565
ร่วมโหวต! “เมนูอาหารอนาคต” รับเอเปค 2022 เฟ้นหา 4 สุดยอดจานเด็ด จากสตาร์ทอัพไทย ผ่านเว็บไซต์ www.futurefoodapec.com ถึง 13 พ.ย. 65
.....
รัฐบาลเชิญชวนประชาชนร่วมโหวตเมนูอาหารอนาคต ในงาน Plate to Planet จานนี้เพื่อสิ่งแวดล้อม โดยเป็นเมนูอาหารที่ผ่านเข้ารอบ 21 ทีมสุดท้าย จากผู้ประกวดกว่า 2,000 ทีม เช่น ขนมไข่ผำชูกำลัง ขนมชั้นสูตรลดน้ำตาลเสริมใยอาหารและโพรไบโอติกส์ คาโบนาราวีแกน ครอกเก็ตพะแนงแพลนต์เบส ซาชิมิคอลลาเจนสกัดจากเกล็ดปลา เสริมคุณค่าไฮยารูรอนิคจากเห็ดหูขาว ปูไร้เนื้อ ข้าวถั่วลูกไก่ยำปักษ์ใต้ผัก 5 สี ข้าวเขียวหวานแห้งโปรไบโอติกส์ ไอติมแมลง ชมเมนูอาหารและร่วมโหวตได้ที่www.futurefoodapec.comถึงวันที่ 13 พ.ย. 65
.
กิจกรรมนี้เป็นส่วนหนึ่งของโครงการ APEC Future Food for Sustainability ในโอกาสที่ไทยเป็นเจ้าภาพจัดการประชุม APEC 2022 เพื่อค้นหาสุดยอดเมนูอาหารอนาคต จากสตาร์ทอัพไทย ไปต่อยอดทางธุรกิจและขับเคลื่อนอุตสาหกรรมอาหารอนาคตไทยสู่ตลาดโลก โดย 4 ทีมที่คะแนนสูงสุด จะได้รับทุนการศึกษา และทุนสำหรับต่อยอดธุรกิจกับหน่วยงานรัฐหรือเอกชน มูลค่ารางวัลรวมกว่า 2.5 ล้านบาท เพื่อแสดงศักยภาพของไทยในการเป็นครัวแห่งอนาคตของโลก
#ไทยคู่ฟ้า#สื่อสารรัฐบาลไทย
-------------------
วันเสาร์ที่ 1 ตุลาคม 2565
รัฐบาลยินดี ความร่วมมือระหว่างสองภูมิภาค EU และ ASEAN ด้านความยั่งยืน ก้าวหน้าไปอีกขั้น ตอกย้ำความเป็นหุ้นส่วนทางยุทธศาสตร์ระหว่างกัน
รัฐบาลยินดี ความร่วมมือระหว่างสองภูมิภาค EU และ ASEAN ด้านความยั่งยืน ก้าวหน้าไปอีกขั้น ตอกย้ำความเป็นหุ้นส่วนทางยุทธศาสตร์ระหว่างกัน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวว่า สมาคมประชาชาติแห่งเอเชียตะวันออกเฉียงใต้ (ASEAN) และสหภาพยุโรป (EU) ร่วมเปิดตัวสำนักงานเลขาธิการ “ASEAN Circular Economy (CE) Stakeholder Platform ที่กรุงเทพฯ ประเทศไทย เพื่อสนับสนุนภูมิภาคอาเซียนให้เกิดการบริโภคและการผลิตที่ยั่งยืน และเร่งการเปลี่ยนผ่านสู่เศรษฐกิจหมุนเวียน
โฆษกประจำสำนักนายกรัฐมนตรี เปิดเผยว่าสำนักงานดังกล่าวจะเป็นเวทีสำหรับการแบ่งปันความรู้ และกลไกการเจรจา ที่ทุกภาคส่วนสามารถแบ่งปันแนวปฏิบัติที่ดี ประเมินโอกาส และอุปสรรคต่อการเปลี่ยนแปลงไปสู่การปฏิบัติแบบหมุนเวียนมากยิ่งขึ้นในภูมิภาคอาเซียน นอกจากนี้ ความร่วมมือในการเปิดสำนักงานดังกล่าวยังช่วยกระชับความเป็นหุ้นส่วนทางยุทธศาสตร์ (strategic partnership) ระหว่างสหภาพยุโรปและอาเซียน โดยการมีส่วนสนับสนุนเป้าหมายร่วมกันของทั้งสองภูมิภาคในการเร่งดำเนินการเพื่อบรรลุเป้าหมายการพัฒนาที่ยั่งยืน SDGs 12 ว่าด้วยการบริโภคและการผลิตที่ยั่งยืน
โดยสำนักงานดังกล่าวจะเป็นเครื่องมือ ที่จะช่วยเร่งการประยุกต์แนวทางปฏิบัติที่เป็นเลิศอย่างเป็นระบบสำหรับเศรษฐกิจหมุนเวียนในภูมิภาค ด้วยความร่วมมือของประเทศสมาชิกอาเซียนและพันธมิตร เช่น สหภาพยุโรป ก็จะสามารถใช้ประโยชน์จากความสามารถที่จำเป็นในการขับเคลื่อนเศรษฐกิจหมุนเวียนของภูมิภาคให้เดินหน้าอย่างยั่งยืนร่วมกันได้
“ASEAN และ EU ถือเป็นสองภูมิภาคที่มีการรวมตัวขั้นสูง และถือเป็นโอกาสที่ดีในการสร้างศักยภาพจากการเรียนรู้ประสบการณ์และแนวทางปฏิบัติของกันและกัน ซึ่งหากคำนึงถึงความท้าทายในปัจจุบันที่โลกกำลังเผชิญ และจะต้องเผชิญร่วมกันในอนาคต การจัดตั้งสำนักงานดังกล่าวจะช่วยขับเคลื่อนการดำเนินการให้เห็นผลสำเร็จเป็นรูปธรรมได้อย่างรอบด้าน ทั้งการรักษา และอนุรักษ์สิ่งแวดล้อมอย่างยั่งยืน เร่งขับเคลื่อนเปลี่ยนผ่านสู่ระบบเศรษฐกิจหมุนเวียน” นายอนุชา ฯ กล่าว
วันพุธที่ 26 ตุลาคม 2565
คณะรัฐมนตรีอนุมัติขยายเวลายกเว้นภาษีเงินได้บุคคลธรรมดาสำหรับวิสาหกิจชุมชนออกไปอีก 3 ปี ถึง 31 ธันวาคม 2568
ครม.อนุมัติให้ขยายเวลายกเว้นภาษีเงินได้บุคคลธรรมดา สำหรับวิสาหกิจชุมชนเฉพาะที่เป็นห้างหุ้นส่วนสามัญ หรือคณะบุคคลที่ไม่ใช่นิติบุคคล ซึ่งมีเงินได้ไม่เกินปีละ 1.8 ลบ. จากเดิมที่จะสิ้นสุดในวันที่ 31 ธ.ค.2565 ให้ขยายเวลาออกไปอีก 3 ปี ถึงวันที่ 31 ธ.ค.2568
นายวินิจ วิเศษสุวรรณภูมิ รองอธิบดีกรมสรรพากร ในฐานะโฆษกกรมสรรพากร เปิดเผยว่า “กระทรวงการคลังโดยกรมสรรพากร ตระหนักถึงความสำคัญของการส่งเสริมและสนับสนุนกิจการวิสาหกิจชุมชน จึงได้เสนอคณะรัฐมนตรีอนุมัติ หลักการร่างกฎกระทรวง ออกตามความในประมวลรัษฎากร ว่าด้วยการยกเว้นรัษฎากร ฉบับที่ .. (พ.ศ. ....) (ขยายระยะเวลาการยกเว้นภาษีเงินได้บุคคลธรรมดาสำหรับวิสาหกิจชุมชน) เฉพาะที่เป็นห้างหุ้นส่วนสามัญหรือคณะบุคคลที่มิใช่นิติบุคคลซึ่งต้องจดทะเบียนและได้รับใบสำคัญแสดงการจดทะเบียนจากกรมส่งเสริมการเกษตร และมีเงินได้ไม่เกิน 1.8 ล้านบาทต่อปี โดยให้ขยายระยะเวลาการยกเว้นภาษีเงินได้ดังกล่าวออกไปอีก 3 ปี สำหรับเงินได้พึงประเมินที่ได้รับตั้งแต่วันที่ 1 มกราคม 2566 ถึงวันที่ 31 ธันวาคม 2568”
โฆษกกรมสรรพากร กล่าวเพิ่มเติมว่า “วิสาหกิจชุมชนนั้น ก่อให้เกิดการสร้างรายได้และการจ้างงานในชุมชน ซึ่งเป็นฐานรากสำคัญในการพัฒนาเศรษฐกิจของประเทศ การขยายระยะเวลาการยกเว้นภาษีเงินได้สำหรับวิสาหกิจชุมชนออกไปอีกระยะหนึ่ง นอกจากจะช่วยบรรเทาภาระภาษีให้แก่วิสาหกิจชุมชนแล้วยังเสริมสร้างเศรษฐกิจฐานรากของประเทศให้มีความเข้มแข็งและสามารถพัฒนาศักยภาพของชุมชนให้เติบโตได้อย่างต่อเนื่องและยั่งยืนอีกด้วย”
วันพฤหัสบดีที่ 20 ตุลาคม 2565
นายกฯ สั่งเร่งตรวจสอบข้อมูลเหตุแผ่นดินไหว จ.เชียงใหม่ ชี้แจง ปชช. ลดความตื่นตระหนก พร้อมจัดทีมช่วยเหลือ 24 ชม.
.....
พลเอก ประยุทธ์ จันทร์โอชา นายกรัฐมนตรี และ รมว.กลาโหม รับทราบกรณีเกิดแผ่นดินไหวเมื่อเวลา 4.36 น. ขนาด 4.1 แมกนิจูด จุดศูนย์กลางอยู่ที่ ต.แม่คือ อ.ดอยสะเก็ด จ.เชียงใหม่ แล้ว พร้อมสั่งการให้เร่งตรวจสอบข้อมูลและเหตุการณ์ที่เกิดขึ้นทันที พร้อมมอบหมายหน่วยงานที่เกี่ยวข้อง ติดตาม ตรวจสอบผลกระทบที่อาจเกิดขึ้น ชี้แจงประชาชนเพื่อลดความตื่นตระหนก ให้จัดเตรียมกำลังเจ้าหน้าที่และเครื่องมืออุปกรณ์ให้พร้อมปฏิบัติงานช่วยเหลือประชาชนตลอด 24 ชม.
.
ด้านสำนักชลประทานที่ 1 ตรวจสอบเขื่อนแม่กวงอุดมธารา อ.ดอยสะเก็ด และเขื่อนแม่งัดสมบูรณ์ชล อ.แม่แตง จ.เชียงใหม่ ยังมีความมั่นคงแข็งแรงอยู่ในภาวะปกติ รวมถึงไปถึงไม่มีผลกระทบต่อเขื่อนต่าง ๆ ของ กฟผ. ด้วย
.
ประชาชนสามารถติดต่อแจ้งข้อมูลรู้สั่นไหว ได้ที่ TMD Call Center 1182 กด 3 และ สายด่วนแผ่นดินไหว 02 366 9410 , 02 399 0969 และ 02 399 4547 หรือที่www.earthquake.tmd.go.thและแอปพลิเคชัน “THAI DISASTER ALERT”
.
อ่านเพิ่มเติม คลิกhttps://www.thaigov.go.th/news/contents/details/60653
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 27 ตุลาคม 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม มอบนโยบายพัฒนาท่าเรือไทย "ท่าเรืออัจฉริยะ (Smart Port)" สู่ท่าเรือมาตรฐานระดับโลก
...
นายอธิรัฐ รัตนเศรษฐ รัฐมนตรีช่วยว่าการกระทรวง ลงพื้นท่าเรือแหลมบัง จ.ชลบุรี มอบนโยบายพัฒนาท่าเรือไทย “ท่าเรืออัจฉริยะ (Smart Port)” สู่ท่าเรือมาตรฐานระดับโลก โดยมี นายเกรียงไกร ไชยศิริวงศ์สุข ผู้อำนวยการการท่าเรือแห่งประเทศไทย พร้อมผู้บริหารให้การต้อนรับ เมื่อวันที่ 26 ต.ค.65 ณ ห้องประชุม 1 อาคารบริหารท่าเรือแหลมฉบัง จ.ชลบุรี
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม กล่าวถึงการพัฒนาท่าเรืออัจฉริยะ (Smart Port) ในพื้นที่ท่าเรือแหลมฉบัง เป็นการพัฒนาศักยภาพของการขนส่งสินค้าทางน้ำให้เต็มความสามารถ เพื่อผลักดันให้ประเทศไทยเป็นศูนย์กลางด้านการคมนาคมขนส่งของภูมิภาคอาเซียน จึงได้มอบนโยบายการดำเนินงานให้กับ กทท. 1.พัฒนาระบบท่าเรืออัจฉริยะ (Smart Port) โดยการนำเทคโนโลยีที่ทันสมัยมาใช้กับกิจการท่าเรือ และธุรกิจโลจิสติกส์การให้บริการของ กทท. เช่น เทคโนโลยีควบคุมระบบจากระยะไกล, บริการติดตามสถานะออนไลน์, บล็อกเชน, รถบรรทุกไร้คนขับ และเทคโนโลยีควบคุมการผ่านเข้าออกอัตโนมัติ เพื่อให้การทำงานมีความสะดวก รวดเร็ว ปลอดภัย ควบคู่ไปกับการอนุรักษ์สิ่งแวดล้อม เปลี่ยนแปลงท่าเรือแหลมฉบังสู่การเป็นศูนย์กลางท่าเรือระดับภูมิภาค พร้อมยกระดับความปลอดภัยและประสิทธิภาพการดำเนินงานของท่าเทียบเรือ 2.การดำเนินการนโยบายท่าเรือสีขาว (White Port) ได้เน้นย้ำให้ กทท.ปฏิบัติตามมาตรการอย่างเคร่งครัดในการตรวจสอบสินค้าที่มีกฎหมาย การนำเข้า – ส่งออก หรือผ่านราชอาณาจักร โดยจะต้องได้รับอนุญาตหรือปฏิบัติให้ครบถ้วนตามที่กฎหมายกำหนดไว้ การจัดการปัญหาการจราจรในท่าเรือ รวมถึงการลดปัญหาฝุ่นละออง PM 2.5 และตรวจสอบการบรรทุกน้ำหนักสินค้าเกินกว่าที่กฎหมายกำหนดเพื่อให้สอดคล้องกับมาตรฐานสากลที่เกี่ยวข้อง
จากนั้นได้เข้าเยี่ยมชมและศึกษาดูงานด้านระบบเทคโนโลยีเครื่องมือยกขนตู้สินค้าด้วยระบบควบคุมจากระยะไกลที่ทันสมัย ณ ท่าเทียบเรือ D บริษัท ฮัทชิสัน พอร์ท ประเทศไทย (HPT) ซึ่งถือเป็นท่าเทียบเรือตู้สินค้าที่ทันสมัยที่สุดในโลก และเป็นท่าเทียบเรือตู้สินค้าแห่งแรกของโลกที่ประสบความสำเร็จในการนำรถหัวลากอัตโนมัติไร้คนขับ ปฎิบัติงานขนถ่ายตู้สินค้าระหว่างหน้าท่าและในลานตู้สินค้า ร่วมกับรถหัวลากทั่วไป รถบรรทุกไร้คนขับพลังงานไฟฟ้า Qomolo หรือ 'Q-Truck’ จำนวนทั้งหมด 15 คัน มีระบบการชาร์จพลังงานแบบไร้สาย ปฏิบัติงานอย่างต่อเนื่องได้มากกว่า 24 ชั่วโมง พร้อมติดตั้งเซ็นเซอร์ “LiDAR” ที่วัดระยะห่างด้วยแสงเลเซอร์ (LiDAR – Light Detection and Rage ) ที่มีประสิทธิภาพในการตรวจจับและสำรวจสภาพแวดล้อมทุกทิศทางได้อย่างรวดเร็วและแม่นยำด้วยการสร้างแผนที่แบบ 3 มิติ ทำให้สามารถวิเคราะห์และประเมินสภาพการจราจรเพื่อหลีกเลี่ยงอุปสรรคและการชนได้อย่างมีประสิทธิภาพ การปฏิบัติงานของรถบรรทุกไร้คนขับภายในท่าเทียบเรือชุด D จะถูกควบคุมด้วยระบบปฏิบัติการสำหรับท่าเทียบเรือแบบครบวงจร 'nGen’ เพื่อบูรณาการในการทำงานร่วมกับนวัตกรรมอื่น ๆ ภายในท่าเทียบเรือชุด D อาทิ เทคโนโลยีควบคุมระบบปฏิบัติงานจากระยะไกล (Remote Control Technology) เพื่อวางแผนเส้นทางวิ่งของรถ ตลอดจนระบบนัดหมายรถเข้าท่าเทียบเรือและลานจอดรถ เพื่อประสิทธิภาพและความปลอดภัยสูงสุดในการปฏิบัติงาน
นายอธิรัฐกล่าวว่า รถบรรทุกไร้คนขับ Q-Truck เป็นการพลิกโฉมนวัตกรรมท่าเรือ โดยการใช้เทคโนโลยีและนวัตกรรมล่าสุด เป็นการเพิ่มศักยภาพการบริหารจัดการท่าเรือของประเทศไทย ยกระดับสู่ท่าเทียบเรืออัจฉริยะ (Smart Port) ที่ทันสมัยและมีประสิทธิภาพที่สุดในภูมิภาคอาเซียน
วันศุกร์ที่ 28 ตุลาคม 2565
วธ.เร่งทำบิ๊กดาต้าศาสนา ศิลปะและวัฒนธรรม  เบื้องต้นเน้น 4 กลุ่มข้อมูล ผลิตภัณฑ์ทางวัฒนธรรมไทย CPOT ศูนย์ข้อมูลกลางทางวัฒนธรรม ชุมชนคุณธรรมฯ ต่อยอดเป็นชุมชนยลวิถี และเครือข่ายวัฒนธร
วธ.เร่งทำบิ๊กดาต้าศาสนา ศิลปะและวัฒนธรรม  เบื้องต้นเน้น 4 กลุ่มข้อมูล ผลิตภัณฑ์ทางวัฒนธรรมไทย CPOT ศูนย์ข้อมูลกลางทางวัฒนธรรม ชุมชนคุณธรรมฯ ต่อยอดเป็นชุมชนยลวิถี และเครือข่ายวัฒนธรรม
วธ.เร่งทำบิ๊กดาต้าศาสนา ศิลปะและวัฒนธรรม เบื้องต้นเน้น 4 กลุ่มข้อมูล ผลิตภัณฑ์ทางวัฒนธรรมไทย CPOT ศูนย์ข้อมูลกลางทางวัฒนธรรม ชุมชนคุณธรรมฯ ต่อยอดเป็นชุมชนยลวิถี และเครือข่ายวัฒนธรรม พร้อมเชื่อมโยงทั้งหน่วยงานภายในและภายนอก นำไปใช้ประโยชน์ได้จริง
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการที่รัฐบาล มีนโยบายการบริหารจัดการฐานข้อมูลขนาดใหญ่ หรือ บิ๊กดาต้าของภาครัฐ เพื่อสนับสนุนการเป็นรัฐบาลดิจิทัลให้เป็นรูปธรรมนั้น ในส่วนของกระทรวงวัฒนธรรมมีเป้าหมายในการขับเคลื่อนงานศาสนา ศิลปะและวัฒนธรรม ปี 2566 โดยคนไทยสามารถเข้าถึงข้อมูลทางวัฒนธรรมผ่านแพลตฟอร์มออนไลน์ และแหล่งเรียนรู้ทางวัฒนธรรมเพิ่มขึ้น ล่าสุดทางสำนักงานปลัดกระทรวงวัฒนธรรม (สป.) ได้จัดการประชุมกลุ่มย่อยเพื่อเก็บรวบรวมข้อมูล โดยมีผู้แทนของหน่วยงานในสำนักงานปลัดกระทรวงวัฒนธรรมและหน่วยงานเจ้าของข้อมูลที่เกี่ยวข้อง ในโครงการพัฒนาระบบมาตรฐานข้อมูลกลางเพื่อพัฒนาไปสู่ข้อมูลใหญ่ เพื่อให้ สป. มีมาตรฐานข้อมูลกลาง และเป็นหน่วยงานต้นแบบ สอดคล้องกับมาตรฐานของสำนักงานพัฒนารัฐบาลดิจิทัล (องค์การมหาชน) ว่าด้วยแนวทางจัดทำบัญชีข้อมูลภาครัฐ เพื่อให้ สป. มีระบบในการให้บริการมาตรฐานข้อมูลด้านศาสนา ศิลปะและวัฒนธรรม ซึ่งใช้เป็นแนวปฏิบัติในการบริหารจัดการข้อมูลในรูปแบบดิจิทัลที่เป็นมาตรฐานเดียวกัน เพื่อสร้างคุณภาพข้อมูล (Data Quality) ผ่านกระบวนการตรวจสอบคุณภาพข้อมูลและแก้ไขข้อมูล (Data Cleansing) เพื่อเตรียมความพร้อมในการเปิดเผยข้อมูลต่อสาธารณะ (Open Data)รวมไปถึงมีธรรมมาภิบาลข้อมูล (Data Governance)เป็นมาตรฐานเดียวกัน รองรับการต่อยอดเพื่อสร้างมูลค่าทางเศรษฐกิจบนแพลตฟอร์มเศรษฐกิจวัฒนธรรมใหม่เป็นระบบและมีประสิทธิภาพ
รัฐมนตรีว่าการกระทรวงวัฒนธรรม กล่าวว่า เบื้องต้นจะมีการรวบรวมข้อมูลตามภารกิจของ สป. สำนักงานวัฒนธรรมจังหวัดทั่วประเทศ อย่างน้อย 4 กลุ่มข้อมูล ดังนี้ 1.ผลิตภัณฑ์ทางวัฒนธรรมไทย CPOT 2.ศูนย์ข้อมูลกลางทางวัฒนธรรม 3.ชุมชนคุณธรรมน้อมนำหลักปรัชญาของเศรษฐกิจพอเพียง ต่อยอดเป็นชุมชนยลวิถี และ 4. เครือข่ายวัฒนธรรม ซึ่งจะขยายผลให้ครอบคลุมทุกกลุ่มข้อมูลของ สป. ต่อไป เพื่อเตรียมความพร้อมในการเปิดเผยข้อมูลผ่านเว็บไซต์ศูนย์กลางข้อมูลเปิดภาครัฐ โดยสามารถเชื่อมต่อกับหน่วยงานอื่นๆในสังกัด อาทิ กรมการศาสนา กรมส่งเสริมวัฒนธรรม สำนักงานศิลปวัฒนธรรมร่วมสมัย ขยายไปเชื่อมโยงกับหน่วยงานภายนอก กระทรวง ทบวง กรมอื่นๆ เช่น ข้อมูลชุมชนยลวิถี มีความเชื่อมโยงกับชุมชนของการท่องเที่ยวแห่งประเทศไทย สามารถดึงข้อมูลชุมชนยลวิถีไปใช้เป็นข้อมูลได้ทันที สามารถนำข้อมูลไปใช้ประโยชน์ได้จริง โดยจะมีการกลั่นกรองข้อมูล ตรวจสอบคุณภาพข้อมูลและแก้ไขข้อมูล (Data Cleansing) เพื่อเตรียมความพร้อมในการเปิดเผยข้อมูลต่อสาธารณะ (Open Data) ต่อไป